इही पाय के गांव के मन अपन संका-समाधान बर फिरंता बबा ल बलाय। वोकर राय ले बिगर पाना नइ डोलावत रिहीस। फेर जब ले बिसरू ह साहर ले पइसा कमा के आय हे सबे मनखे मन ओकरे कोति ढरक गे हाबे। ओमन अब फिरंता बबा उपर दोस लगाय के सुरू घलो कर देहे। काबर कि उही ह गांव के मनखे मन ल साहर जाय बर बरजे। बिसरू ह बरपेली भगागे रिहीस तेनो ह जब गांव लहुटके अइस तव माला-माल होके। इही बात म गांव के दू चार झन मन ह फिरंता संग इरसा करे बर धर लिन। वोकर मनके मन ह सोचे कि बबा ह जानसुन के हमन ल पोट्ठ होवन नइ देवथे। गरीबे राहय किके साहर नइ जान दिस। सबे बेरोजगार जेवान मन ह बिसरू के संगत करत हाबे कि ओकरे संग साहर जाबो अउ रूपिया पइसा कमा के गांव लहुटबो।
बिसरू पारा के मन ह अपन-अपन डेरा-डोगरी ल धरके तियारे रिहीस बिसरू संग साहर जाय बर। जइसे फिरंता बबा ह गम पइसे के गांव मन ह साहर जाय बर निकल गेहे किके तव वोमन ल किथे- झन जावा साहर बाबू हो, जोन भी गांव म रोजी बनी मिलत हे उही म खुश राहव। वोतके म अपन गुजारा चलत हे त जादा के लालच काबर करत हव। दूर देश म बनी कमा के कोनो ह जहीजाद नइ जोरे सके हे। जउन कुछ सिरजथे अपने खेती डोली म सिरजथे। अब तो सबो आंखी म बिसरू कस धन जोरे के सपना सिरजत रिहिस कोनो ह फिरंता बबा के बात नइ मानिस। बिसरू ह सबो झन से कागज म अंगूठा लगवाइस कि वोमन अपन-अपन मरजी ले बनी करे बर साहर जावथे कोनो वोमन ल जोर जबरई करके नइ लेगत हे। खुशी-खुशी अंगूठा चपकिस अउ चल दिस साहर म बनी करे बर।
परदेस के भट्ठा म लेग के बिसरू ह काम लगा दिस। भट्ठा के मालिक ह सबो कोनो ल पैसठ रूपिया रोजी म काम में राख लिस। काम के काम अउ रहे बर घर पाके मगन होगे। बिसरू के केहे म काम मिलिस किके लोगन मन ओकर बड़ बड़ाई करिन।
सबो कोनो बने मन लगाके पंदरा दिन काम करे रिहीस के मालिक ह संझा कुन बनी के चुकारा करे बर आगे। सबो बनिहार ओरी-ओरी ओरियइस नाव पुकार-पुकार के मालिक ह पचास-पचास रूपिया के हिसाब ले सात सौ पचास रूपिया देवत गिस। ओतके रूपिया ल देख के एक झिन बनिहार ह मलिक सो पुछथे कि मालिक तुमन तो पैसठ रूपिया रोजी कहे रेहेव फेर येतो पचासे के हिसाब आवथे। मालिक गुसिया के किथे येला तोर मुशी ल पुछ वोही ह बताही। कोन मुशी ल किथो साहेब। अरे उही बिसरू ल जेन ह तुमन ल लाने हे। पैसठ रूपिया तुहर रोजी हे जेमा के पचास रूपिया तुमन ल मिलही अउ पनद्रा रूपिया ह मुशी ल मिलही। मोर बात म परतित नइये त पुछ लव। गांव के बनिहार मन बिसरू ले पुछिस कइसे तै हमर पाछू दलाली खाय बर लाने हस का। बिसरू किथे येमा दलाली के का बात हे, गांव म तुमन तो अतको नइ पात रेहेवं। जतके मिलत हे ततके म खुश राहव। तुमन ल काम देवाय हवं घर देवाय हवं त मै वोतको नइ कमाहू। अब गांव के मन ल समझ अइस कि बिसरू ह काबर साहर लाने।
वो भट्ठा म बिसरू असन कइयो झन रिहीस जेमन अपन-अपन कोति के लाने बनिहार के बनि म बांटा लेवे। भट्ठा के काम म लगे बनिहार मन पछिना पटक के कमावे अउ पगार के दिन म बाटा वाला मन आ जए। अब तो उंकर बनी म मुशी के, घर किराया, बिजली के, पानी के, निस्तारी के, सबो के अलग-अलग पइसा कटे के सुरू होगे। गांव के मन तो अइसन सपना म नइ सोचे रिहीन होही। साहर म कमा-कमा के गांव के ढाबा भरबो सोचे रिहीन, इहां तो बनी ह पेट कटारी होवथे। लइका सियान राए-राए कमावथे तेहू म साग नून तेल के पुरती नइ होवथे। उपर ले साहर म बिसहत के दार चाउंर, जरत ले महंगाई। गांव म अतेक जांगर टोर कमई नइ करत रिहीस तभो ले खाय बर सपुरन रिहीस।
अब लोभिया मन ल सुरता आवथे फिरंता बबा के गोठ ह। सबे कोनो ह अब गांव जाए के सुध लमाइस। मालिक ले किथे अब हमन अपन-अपन गांव लहुटबो मालिक हमन ला अब छुट्टी दव। मालिक किथे इंहा ले कोनो ल छुट्टी नइ मिलय। तुहर भरोसा मेहा बड़का आडर ले डरे हवं, वो आडर ह जब तक पुरा नइ होही कोनो घर नइ जा सकव। कोनो बरपेली जाए के कोसिस घलो झन करहू काबर कि तुमन ह इहां लिखा पढ़ी करा के काम म आय हव। गांव के मन पुछथे कइसन लिखा पढ़ी मालिक। अरे जेन दिन तुमन आय हव वो दिन तुहर मन ले स्टाम म दसखत करवाय रेहेवं। वोमा लिखाय रिहीय कि तूमन मोर काम ल पुरा करे बिगर नइ जा सकव। जाहू त मोर नकसानी के भरपाई तुमन करहू।
अब अइस आफत, काम करत हे त पेट कटावथे अउ काम छोड़त हे तव गर कटावथे। कसई खुटा म अरझे जांगर पेरावत हे। कानहून के जानकार मन बनिहार मन संग खेल कर करिस। दस रूपिया के स्टाम म मजदूर के जिनगी बिसा लिस। ये एक कानहून के तोड़ बर दूसर कानहून चाही। भट्ठा, कारखाना के कमइया मन कहां के कानूहन जानही। फिरंता बबा के बरजई ल नइ मानिस तेकर भुगतना ल भुतत हे।
फिरंता बबा ह गांव म बइठे-बइठे इकर मन के भुगतना ल भांप डरिस अउ सरकार करा गांव के बनिहार मन लपता हे किके दरखास दिस। थाना-कछेरी, संतरी-मंतरी से मेल मुलाकात करके गांव के बनिहार मन ल छोड़ा के लानिस। गांव के मन दूसर जनम धरके गांव म लहुटिस, उच्छाह मंगल के गीत गावत सियान मन के पावं पलउटी परिस अउ गांवे म रोजी मजूरी बनी-भुति करे के किरिया खाके अपन खेती किसानी के बुता म रमगे।
hne_Deva hne_Deva hne_Deva hne_Deva hne_Deva hne_Deva hne_Deva hne_Deva